**Govor**

**Boruta Florjančiča, predsednika Zadružne zveze Slovenije**

**na predstavitvi monografije »Zgodovina zadružništva v Sloveniji (1856−1992)**

**Zadružništvo danes – ohranjanje vrednot, iskanje novih poti**

**Ljubljana, 12. december 2023**

Spoštovane zadružnice, spoštovani zadružniki, avtorji in vsi sodelujoči pri nastajanju knjige ter gostje. Dobrodošli.

Veseli me, da ste se nam danes pridružili številni predstavniki stanovskih organizacij kmetov in kmetic, mladih, čebelarjev, pa tudi predstavniki raziskovalnih organizacij in medijev. To priča o pomenu kmetijsko-živilskih in gozdarskih zadrug v Sloveniji več kot 150 let po ustanovitvi prve hranilno-kreditne zadruge v Ljutomeru. Ustanovitev te smo obeleževali lansko leto s številnimi aktivnostmi: slavnostno akademijo, številnimi postavitvami mobilne razstave »Zadruge ščitijo prebivalstvo na deželi«, priložnostno znamko.

Prav presenetljivo je, kako so vizionarji tistega daljnega časa prenesli in ponesli zadružno misel med Slovence. In to v času, ko so novice iz enega konca Slovenije do drugega potovale dlje kot potujejo danes dobrine iz enega kontinenta na drugega. Kaj šele iz enega konca Evrope, kjer je vzklilo zadružništvo, na drugega.

Knjiga, ki je pred vami, zato ni samo zapis časa. Je tudi zgodba o ljudeh, ki se niso prepuščali toku zgodovine, temveč so soustvarjali sedanjost in si prizadevali za napredek. Osvetli delo bratov Mihaela in dr. Josipa Vošnjaka, ki sta postavila temelje kreditnemu zadružništvu, ter dr. Janeza Evangelista Kreka – arhitekta zadružnega razmaha na prelomu 20. stoletja. V zgodovinsko ozadje umesti tudi delo številnih posameznikov, ki so, ste v drugi polovici 20. stoletja znova postavljali temelje klasičnega zadružništva.

Zadružništvo je sprva kot gibanje, pozneje kot družbeni in gospodarski proces ponudilo odgovor na klic po ekonomskem preživetju posameznika v okolju, ki mu vlada moč kapitala. Osnovni namen zadružništva tudi po več kot 150 letih ostaja enak – pospeševati gospodarske koristi in razvijati gospodarske ali družbene dejavnosti svojih članov.

Prav tako ostajajo nespremenjena njegova načela in vrednote, ki so ga čvrsto sidrala tudi v obdobjih najbolj silnih viharjev gospodarskih in vojnih kriz: prostovoljen pristop, svoboden izstop, enakopravno sodelovanje in upravljanje članov, avtonomija in sodelovanje med zadrugami, krepitev okolja v katerem člani kmetujejo in živijo.

Zadružništvo je v Sloveniji preživelo tudi skoraj pol stoletno obdobje socialističnega zadružništva po drugi svetovni vojni, ko je bila zamisel povezovanja zlorabljena za cilje tedanje povojne oblasti. Čas je, da negativni prizvok kolektivnega iz tistega obdobja postane del zgodovine, in da širša družba znova razume pravi pomen in vrednote klasičnega zadružništva, ki se je tako v Evropi kot v svetu neprekinjeno razvijalo v enega najtrdnejših in najbolj odpornih poslovnih sistemov.

Zadružništvo v svetu danes povezuje 12 % človeštva in zaposluje 280 milijonov ljudi ali 10 % vseh zaposlenih. 300 največjih svetovnih zadrug ustvari 2,14 bilijarde ameriških dolarjev, od tega 104 zadruge na področju kmetijstva in živilstva, ki jih upravljajo kmetje.

V Evropski uniji 250.000 zadrug združuje 163 milijonov članov ali 1/3 prebivalstva EU ter ustvari 5,4 milijona delovnih mest. Predstavja 83 % nizozemskega kmetijstva, 79 % finskega, 55 % italijanskega, 50 % francoskega …

Kaj pa v Sloveniji?

Na različnih področjih deluje 400 zadrug, od tega je 15 % ali 60 članic Zadružne zveze Slovenije, ki delujejo na področju kmetijstva, živilstva, gozdarstva in tudi trgovine.

Zadružništvo skupaj ustvari preko 900 milijonov evrov prihodkov, od tega 90 % članice Zveze. Z zadružnimi podjetji skupaj članice Zveze ustvarijo krepko čez milijardo evrov prihodkov.

Zaposluje skoraj 2.800 ljudi, od tega 95 % članice zveze.

Zadruge, članice zveze, povezujete skoraj 13.500 kmetij ali skoraj 50 % družinskih kmetij, ki v Sloveniji pridelujejo pretežno za trg.

To je:

* 5000 družinskih kmetij, ki se ukvarjajo s pridelavo mleka in 44 zadrug, ki skrbijo za odkup, prodajo in predelavo mleka v 3 zadružnih mlekarnah;
* 7000 družinskih kmetij, ki se ukvarjajo s prirejo mesa in 42 zadrug, ki skrbijo za odkup in prodajo živine ter predelavo mesa v 9 zadružnih predelovalnih obratih;
* 400 družinskih kmetij, ki pridelujejo zelenjavo in sadje;
* 16 zadrug, ki letno odkupijo preko 100.000 t žita;
* 2 zadružni oljarni, ki skupaj predelata preko 90 % bučnic in
* 5 zadružnih vinskih kleti, ki povezujejo preko 800 vinogradniških družin, ki obdelujejo skoraj 1.500 ha vinogradov in pridelajo 10 milijonov odličnih vin.

In to so številke, na katere moramo biti ponosni tako v ekonomskem smislu kot smislu razvoja podeželja. Zaradi njih je slovensko podeželje obdelano, vitalno, slikovito in socialno varnejše.

Pogost napotek zadrugam in zadružnikom je, da bi se morale slovenske zadruge specializirati. Vendar, struktura slovenskih kmetijsko-gozdarskih zadrug je odgovor na naravne danosti slovenskega kmetijstva in strukturo slovenskih kmetij.

¾ območij z omejenimi dejavniki za kmetijsko dejavnost, od tega ¾ gorskih območij. Razdrobljena struktura družinskih kmetij, tako kar se tiče posesti kot kmetijskih dejavnosti. Gospodarji teh družinskih kmetij so ustanovili zadruge v svojem lokalnem okolju, da bi lahko še zmeraj vstopali v vedno bolj globalizirane verige oskrbe s hrano. Princip je isti, spreminja se samo ozadje. Sredi 19. stoletja je globalizacijo v Slovenijo pripeljala železnica, danes pa letalski prevoz.

Kmetje so ustanovili splošne, mešane zadruge z namenom, da poslovno pokrijejo vse svoje dejavnosti. Te zadruge so v ekonomsko manj konkurenčnem okolju tako glede oddaljenosti od urbanega okolja, cestne in druge infrastrukture, svojim ustanoviteljem in članom pomagale, da so ohranili in razvijali svoje kmetije, ki so danes ključen generator zelenega turizma in storitev na podeželju. Zadruge so tiste, ki v teh ekonomsko manj konkurenčnih okoljih oskrbujejo gospodinjstva preko svoje trgovinske dejavnosti. Veliki sistemi se iz takšnih okolij umikajo, saj je njihov ključni namen ustvarjanje dobička za svoje lastnike in ne tudi razvoj lokalnega okolja v katerem kmetje živijo in delajo.

Osnovna dejavnost kmetijsko-gozdarskih zadrug je odkup kmetijsiih pridelkov iz širšega lokalnega okolja in oskrba kmetij z repromaterialom za kmetijsko dejavnost. Naslednja stopnja zadrug je oskrba podeželskih gospodinjstev preko maloprodajnih tehničnih in živilskih trgovin. Številne zadruge že imate razvito živilsko-predelovalno dejavnost in močne blagovne znamke, kar je tretja stopnja razvoja. Četrta stopnja zadrug pa ste zadruge, ki razvijate dejavnosti, s katerimi krepite osnovno zadružno delovanje – z inovacijami vstopate na trge stavbnega pohištva, energetike, z razvitimi brandi na zahtevne tuje trge. Svoj prostor v slovenskem okolju imajo tako splošne kot specializirane zadruge. Te so nujen odgovor združevanja kmetov na vinogradniških področjih ter nujen odgovor na primer pri prodaji mleka, kjer je ključno, da za močno zastopstvo združujejo večje količine.

Skoraj 32 let je obdobje, ko se v samostojni Sloveniji zadružništvo ponovno razvija kot klasično. To je samo 15 let manj, kot je trajalo obdobje socialističnega zadružništva. Zdaj je čas, da tako država kot zadružniki naredimo odločen korak naprej. S ciljem krepitve prvega v verigi, to je kmeta, lokalnega okolja in lokalnega gospodarstva, je čas da se država odločneje zavzame, da podpre zadružne kapacitete za zbiranje pridelkov in živine ter zadružne živilsko-predelovalne obrate.

Je čas, da omogoči zadrugam, da se povezujejo na področju svojih posameznih dejavnosti kot evropsko primerljive **organizacije proizvajalcev**, pa hkrati ohranijo svojo samostojnost zadruge kot poslovnega subjekta, ki so ga pred desetletji ustanovili kmetje sami. Tako kot se zadruge kot združenja organizacij proizvajalcev povezujejo drugod po Evropi.

Je čas, da država uresniči zavezo in z javnimi sredstvi pozitivno diskriminira tiste investicije v živilsko-predelovalno industrijo, ki je partner slovenskega podeželja in njihova dejavnost v čim višjem obsegu temelji na lokalni surovini. Le tako se lahko multiplicira vrednost vloženih javnih sredstev v največjem možnem obsegu v slovenskem gospodarstvu.

Tudi zadruge moramo narediti odločen korak naprej. Za svoj obstoj smo odgovorne same. Še aktivneje moramo prepoznavati potrebe naših kmetov članov in partnerjev, graditi na poslovni odličnosti, se prilagajati potrebam trga. Kar moramo zahtevati od države so boljši pogoji za razvoj, transparentnost verig ter spodbudno poslovno okolje.

Trdnejšo in odpornejšo prihodnost lahko gradiš samo, če poznaš in se zavedaš svoje preteklosti. Potem razumeš, da imaš edinstvene ljudi, edinstveno kmetijstvo in edistveno podeželje. S to knjigo, za katero želimo da pride do vsakega odločevalca – od uradnika do ministra, do dijakov, študentov in učiteljev, želimo zadružništvu omogočiti, da se ga tudi v Sloveniji spozna, prepozna in prizna kot trajnostni poslovni sistem prihodnosti. Zlasti v kmetijsko-živilskih verigah. Naj opomnim, da bi moralo izobraževanje mladih o večplastnem pomenu zadružništva znova najti mesto v učnih programih šol.